Twee brand dood, 15 beseer toe taxi rolFoto: Rescue Care-ambulansdienste Twee mense is Sondag dood en 15 beseer toe ŉ minibus-taxi op die M4 naby die Virginia-afrit in Durban-Noord gerol het. Garrith Jamieson, woordvoerder van Rescue Care-ambulansdienste, het gesê paramedici is saam met die polisie omstreeks 11:00 na die toneel ontbied. “Met ons aankoms daar was dit absolute chaos,” het hy gesê. “Die taxibestuurder het op een of ander manier beheer verloor en die voertuig gerol voordat dit in vlamme uitgebars het. Vyftien mense kon daarin slaag om uit die voertuig te kom, maar twee mense was in die wrak vasgekeer en het op die toneel doodgebrand.” Jamieson het gesê die Durban-brandweerdienste was binne oomblikke op die toneel en het die vlamme geblus. “Die 15 beseerdes het almal geringe tot matige beserings opgedoen en is op die toneel behandel voordat hulle na verskillende hospitale geneem is,” het hy gesê. Die oorsaak van die ongeluk is nie bekend nie en word deur die polisie ondersoek.